CELEX: 32010R0220
Language: mt
Date: 2010-03-16 00:00:00
Title: Regolament tal-Kummissjoni (UE) Nru 220/2010 tas- 16 ta’ Marzu 2010 li jadotta l-programm ta’ moduli ad hoc , li jkopri s-snin mill-2013 sal-2015, għall-istħarriġ permezz ta’ kampjun dwar il-forza tax-xogħol previst mir-Regolament tal-Kunsill (KE) Nru 577/98 (Test b’relevanza għaż-ŻEE)

17.3.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 67/1
            
         REGOLAMENT TAL-KUMMISSJONI (UE) Nru 220/2010
   tas-16 ta’ Marzu 2010
   li jadotta l-programm ta’ moduli ad hoc, li jkopri s-snin mill-2013 sal-2015, għall-istħarriġ permezz ta’ kampjun dwar il-forza tax-xogħol previst mir-Regolament tal-Kunsill (KE) Nru 577/98
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat tal-funzjonament tal-Komunità Ewropea,
   Wara li kkunsidrat ir-Regolament tal-Kunsill (KE) Nru 577/98 tad-9 ta’ Marzu 1998 dwar l-organizzazzjoni ta’ stħarriġ ta’ kampjuni tal-forza tax-xogħol fil-Komunità (1), b’mod partikolari l-Artikolu 4(2) tiegħu,
   Billi:
   
               (1)
            
            
               Skont ir-Regolament (KE) Nru 577/98, huwa meħtieġ li jiġu speċifikati l-elementi tal-moduli ad hoc li jkopru s-snin 2013 sa 2015.
            
         
               (2)
            
            
               Hemm bżonn ta’ sorsi addizzjonali (2) għal ċerti setturi b’riskji għolja ta’ inċidenti fuq ix-xogħol jew mard ikkaġunat mix-xogħol u problemi oħra relatati mas-saħħa iżda li normalment mhumiex koperti, jew mhux koperti kompletament, minn sistemi nazzjonali ta’ sigurtà soċjali, bħal “Sajd u akkwakultura” (id-Diviżjoni 03 tan-NACE rev. 2), “Minjieri u barrieri” (it-Taqsima B tan-NACE rev. 2) jew “Saħħa tal-bniedem u attivitajiet ta’ ħidma soċjali” (it-Taqsima Q tan-NACE rev. 2).
            
         
               (3)
            
            
               Modulu ġdid ad hoc dwar l-inċidenti fuq ix-xogħol u problemi tas-saħħa relatati max-xogħol se jipprovdi valur konsiderevoli flimkien mal-informazzjoni li tista’ tinkiseb mingħand l-Istatistika Ewropea tal-Inċidenti fuq ix-Xogħol (ESAW) u l-Istatistika Ewropea dwar il-Mard ġej mix-Xogħol (EODS), u se jippermetti, b’mod partikolari, li d-dejta dwar inċidenti u mard ikkaġunat mix-xogħol tkun direttament marbuta mas-sitwazzjoni ta’ persuni fuq is-suq tax-xogħol u l-informazzjoni li għandha tinkiseb fuq riskji emerġenti (eż. problemi ta’ saħħa marbuta max-xogħol li għadhom mhux magħrufa bħala mard ikkaġunat mix-xogħol fil-leġiżlazzjoni nazzjonali).
            
         
               (4)
            
            
               L-Istrateġija Ewropea tal-Impjiegi tirrifletti totalment il-ħtieġa li jittieħdu inkonsiderazzjoni l-aspetti tax-xogħol tal-immigrazzjoni, b’mod partikolari l-ħtieġa li tittejjeb is-sitwazzjoni tas-suq tax-xogħol tal-migranti. Il-Linji Gwida dwar l-Impjiegi adottati bid-Deċiżjoni 2008/618/KE (3), li huma parti integrali mill-“Pakkett Integrat ta’ Linji Gwida”, li huwa maħsub biex joħloq tkabbir ekonomiku u impjiegi fl-Ewropa bħala parti mill-Istrateġija ta’ Liżbona li tnediet mill-ġdid, jagħmlu referenza għall-attenzjoni partikolari li għandha tingħata biex jitnaqqsu b’mod sinifikanti d-distakki fl-impjiegi għall-persuni żvantaġġjati, inkluż id-distakk bejn iċ-ċittadini ta’ pajjiżi terzi u ċ-ċittadini tal-UE. Huma jistipulaw espliċitament li l-ġlieda kontra d-diskriminazzjoni u l-integrazzjoni tal-immigranti hija essenzjali u jagħmlu sejħa għal immaniġġjar xieraq tal-migrazzjoni ekonomika biex jitjieb it-taqbil tal-ħtiġijiet tas-suq tax-xogħol. Hija importanti ħafna dejta xierqa biex timmonitorja dawn il-kwistjonijiet, speċjalment billi, minħabba li l-forza tax-xogħol fl-UE qiegħda dejjem tikber fl-età u minħabba n-nuqqas ta’ ħiliet imbassra għall-futur, il-ħtieġa ta’ ħaddiema immigranti se tkompli tiżdied fis-snin li ġejjin.
            
         
               (5)
            
            
               Fil-kuntest tad-dibattitu li għaddej dwar il-flessigurtà u l-ħtieġa espressa għal adattabbiltà akbar fl-Ewropa kemm tal-intrapriżi kif ukoll tal-ħaddiema, kwistjoni ewlenija enfasizzata fl-Istrateġija Ewropea għall-Impjiegi u l-Linji Gwida tax-Xogħol, hu meħtieġ li jkun hemm dejta miġbura minn stħarriġ fuq skala kbira Ewropea dwar il-firxa tal-applikazzjoni ta’ forom diversi ta’ prassi ġodda tax-xogħol u organizzazzjoni tal-arranġamenti tal-ħin u esperjenzi ma’ dawn il-ħaddiema.
            
         
               (6)
            
            
               Il-miżuri stipulati f’dan ir-Regolament huma skont l-opinjoni tal-Kumitat Ewropew tas-Sistema tal-Istatistika,
            
         ADOTTAT DAN IR-REGOLAMENT
   Artikolu 1
   Il-programm ta’ moduli ad hoc għall-istħarriġ kampjun dwar il-forza tax-xogħol, li jkopri s-snin mill-2013 sal-2015, kif stabbilit fl-Anness, huwa b’dan adottat.
   Artikolu 2
   Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-16 ta’ Marzu 2010.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 77 tal-14.3.1998, p. 3.
   
      (2)  Il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Intejbu l-kwalità u l-produttività fuq ix-xogħol – Strateġija Komunitarja 2007-2012 għas-saħħa u s-sigurtà fuq ix-xogħol, adottata fil-21.2.2007 – COM(2007) 62.
   
      (3)  ĠU L 198, 26.7.2008, p. 47.
   
      ANNESS
      
         STĦARRIĠ DWAR IL-FORZA TAX-XOGĦOL
      
      
         Programm multi-annwali ta’ moduli ad hoc
      
      1.   INĊIDENTI FUQ IX-XOGĦOL U PROBLEMI TA’ SAĦĦA MARBUTA MAX-XOGĦOL
      
         Lista ta’ varjabbli: għandhom ikunu definiti qabel Diċembru 2011.
      
         Perjodu ta’ referenza: 2013. L-Istati Membri jistgħu jipprovdu dejta għat-52 ġimgħa jew għat-tieni kwart tas-sena.
      
         L-Istati Membri u r-reġjuni kkonċernati: għandhom ikunu definiti qabel Diċembru 2011.
      
         Rappreżentattività tar-riżultati: għandhom ikunu definiti qabel Diċembru 2011.
      
         Kompletezza tal-kampjun tal-modulu ad hoc: Il-kampjun tal-modulu ad hoc għandu jissodisfa r-rekwiżiti tal-Anness I, il-punt 4, tar-Regolament (KE) Nru 377/2008 (1), jiġifieri l-kampjun użat biex tinġabar l-informazzjoni fuq moduli ad hoc għandu wkoll jipprovdi informazzjoni dwar l-elementi varjabbli strutturali.
      
         Trażmissjoni tar-riżultati: qabel il-31 ta’ Marzu 2014.
      2.   IL-QAGĦDA TAS-SUQ TAX-XOGĦOL TAL-MIGRANTI U D-DIXXENDENTI IMMEDJATI TAGĦHOM
      
         Lista ta’ varjabbli: għandhom ikunu definiti qabel Diċembru 2012.
      
         Perjodu ta’ referenza: 2014. L-Istati Membri jistgħu jipprovdu dejta għat-52 ġimgħa jew għat-tieni kwart tas-sena.
      
         L-Istati Membri u r-reġjuni kkonċernati: għandhom ikunu definiti qabel Diċembru 2012.
      
         Rappreżentattività tar-riżultati: għandhom ikunu definiti qabel Diċembru 2012.
      
         Kompletezza tal-kampjun tal-modulu ad hoc: Il-kampjun tal-modulu ad hoc għandu jissodisfa r-rekwiżiti tal-Anness I, il-punt 4, tar-Regolament (KE) Nru 377/2008, jiġifieri l-kampjun użat biex tinġabar l-informazzjoni fuq moduli ad hoc għandu wkoll jipprovdi informazzjoni dwar l-elementi varjabbli strutturali.
      
         Trażmissjoni tar-riżultati: qabel il-31 ta’ Marzu 2015.
      3.   ORGANIZZAZZJONI TAX-XOGĦOL U ARRANĠAMENTI TAL-ĦINIJIET TAX-XOGĦOL
      
         Lista ta’ varjabbli: għandhom ikunu definiti qabel Diċembru 2013.
      
         Perjodu ta’ referenza: 2015. L-Istati Membri jistgħu jipprovdu dejta għat-52 ġimgħa jew għat-tieni kwart tas-sena.
      
         L-Istati Membri u r-reġjuni kkonċernati: għandhom ikunu definiti qabel Diċembru 2013.
      
         Rappreżentattività tar-riżultati: għandhom ikunu definiti qabel Diċembru 2013.
      
         Kompletezza tal-kampjun tal-modulu ad hoc: Il-kampjun tal-modulu ad hoc għandu jissodisfa r-rekwiżiti tal-Anness I, il-punt 4, tar-Regolament (KE) Nru 377/2008, jiġifieri l-kampjun użat biex tinġabar l-informazzjoni fuq moduli ad hoc għandu wkoll jipprovdi informazzjoni dwar l-elementi varjabbli strutturali.
      
         Trażmissjoni tar-riżultati: qabel il-31 ta’ Marzu 2016.
      
         (1)  ĠU L 114, 26.4.2008, p. 57.